钦定古今图书集成/历象汇编/岁功典/第099卷 > 旱热二首 白居易
## 钦定古今图书集成/历象汇编/岁功典/第099卷 > 旱热二首 白居易

彤云散不雨，赫日吁可畏。端坐犹挥汗，出门岂容易。
忽思公府内，青衫折腰吏。复想驿路中，红尘走马使。
征夫更辛苦，逐客弥憔悴。日入尚趋程，宵分不遑寐。
安知北窗叟，偃卧风飒至。簟拂碧鱼鳞，扇摇白鹤趐。
岂惟身所得，兼示心无事。谁言苦热天，元有清凉地。
勃勃旱尘气，炎炎赤日光。飞禽飐将堕，行人渴欲狂。
‘壮者不耐饥，饥火烧其肠。肥者不禁热，喘急汗如浆。
到此方自悟，老瘦亦何妨。肉轻足健逸，发少头清凉。
薄食不饥渴，端居省衣裳。数匙粱饭冷，一领绡衫香。
持此聊过日，焉知畏日长